CPN บวก 4.40% ทำนิวไฮตั้งแต่เข้าตลาดฯ หลังประกาศกำไร Q1 สุดแกร่ง!
CPN บวก 4.40% ทำนิวไฮตั้งแต่เข้าตลาดฯ หลังประกาศกำไร Q1 สุดแกร่ง! ล่าสุด ณ เวลา 15.30 น. ราคาอยู่ที่ 65.25 บาท บวก 2.75 บาท หรือ 4.40% สูงสุดที่ 65.25 บาท ต่ำสุดที่ 62.00 บาท มูลค่าซื้อขายที่ 762.74 ล้านบาท โบรกฯ แนะ “ซื้อ” ชูเป้า 70 บาท มองแนวโน้มธุรกิจโตต่อเนื่อง
17 พ.ค. 2560

ผู้สื่อข่าวรายงานว่า ราคาหุ้นบริษัท เซ็นทรัลพัฒนา จำกัด (มหาชน) หรือ CPN ณ เวลา 15.30 น. ราคาอยู่ที่ 65.25 บาท บวก 2.75 บาท หรือ 4.40% สูงสุดที่ 65.25 บาท ต่ำสุดที่ 62.00 บาท มูลค่าซื้อขายที่ 762.74 ล้านบาท โดยราคาหุ้นปรับตัวสูงสุดตั้งแต่เข้าตลาด ณ วันที่ 1 มีนาคม 2538

ด้านบล.ดีบีเอส วิคเคอร์ส (ประเทศไทย) ระบุใบทวิเคราะห์ แนะ “ซื้อ” CPN ด้วยราคาพื้นฐาน 70 บาท เนื่องจากกำไรสุทธิไตรมาส 1/60 เพิ่มได้ดี 16% จากปีก่อน สืบเนื่องจากรายได้ค่าเช่าที่โตขึ้น และสามารถบริหารต้นทุนได้อย่างมีประสิทธิภาพ แนวโน้มธุรกิจเป็นบวกต่อเนื่อง ในครึ่งหลังปีนี้ จะมีการเปิดศูนย์การค้าใหม่อีก 3 แห่ง
อีกทั้ง วางแผนที่จะขายสินทรัพย์เพิ่มไปยัง CPNRF ได้แก่ เซ็นทรัล เฟสติวัล พัทยา บีช ในครึ่งหลังปีนี้ ซึ่ง CPNRF จะเปลี่ยนเป็น REIT แล้ว ในช่วงเวลานั้น
ขณะที่บล.ซีไอเอ็มบี (ประเทศไทย) ระบุในบทวิเคราะห์ แนะ “ซื้อ” ราคาเป้าหมาย 68.75 บาท โดยกำไรสุทธิไตรมาส 1/60 เพิ่มขึ้น 16.2% จากปีก่อน ดีกว่าที่คาด 15% จากอัตรากำไรขั้นต้นและกำไรจากการดำเนินงานที่ดีกว่าคาด
โดย CPN ยังคงเป้าหมายยอดขายที่เติบโต 6-8% ในปี 2560 และมีแผนที่จะขาย Central Pattaya Beach mall และ Hilton Pattaya ให้กับกอง REIT ในไตรมาส 4/60 เพื่อเพิ่ม yield ให้กับผู้ถือหุ้น พร้อมคาดอัตรากำไรจากการดำเนินงานยังคงเติบโตสูงจากปีก่อน
 